Nog SAUK-raadslede bedankSABC-gebou in Kaapstad Foto: Maroela Media Dr. Bongani Ngqulunga, woordvoerder van die presidensie, het gesê pres. Jacob Zuma het die bedankings van Vuyo Mhlakaza en dr. Aaron Tshidzumba ontvang en aanvaar. “Die president het sy dank teenoor die twee voormalige raadslede uitgespreek vir hul bydrae en hulle alle voorspoed vir die toekoms toegewens.” Leah Thabisile Khumalo, die SAUK-raad se adjunkvoorsitter, het einde verlede maand bedank. Krish Naidoo en Vusi Mavusa het op 5 Oktober in die parlement bedank, waar hulle voor die parlement se portefeuljekomitee oor kommunikasie verskyn het. Prof. Obert Maguvhe, voorsitter, is nou die enigste persoon wat nog in die raad dien. Die ad hoc-komitee van die parlement wat die SAUK-raad gaan ondersoek, begin intussen vandag met sy werk. Die komitee het die raadslede vroeër versoek om te bedank, maar talle het geweier. Die ad hoc-komitee bestaan uit 11 LP’s. Ses van die LP’s is van die ANC, twee van die DA, een van die EFF en twee van ander partye.